b"\n_START_ARTICLE_\nSus\n_START_SECTION_\nDescripci\xc3\xb3 i comportament\n_START_PARAGRAPH_\nEls sus tenen un musell, ulls petits i una cua petita, que pot ser arrissada, enroscada o recta. Tenen un cos gruixut, potes curtes i p\xc3\xa8l bast. Tenen quatre dits a cada pota, i utilitzen els dos dits grossos del centre per caminar._NEWLINE_S\xc3\xb3n omn\xc3\xadvors, \xc3\xa9s a dir, s'alimenten tant de plantes com d'animals. Els porcs poden ser carronyaires i se sap que mengen qualsevol mena d'aliment, incloent-hi insectes morts, cucs, escor\xc3\xa7a d'arbre, cad\xc3\xa0vers en putrefacci\xc3\xb3, deixalles i fins i tot altres porcs. En estat salvatge, s\xc3\xb3n animals que mengen fulles, herba, arrels, fruits i flors. A vegades, en captivitat, alguns porcs s'han menjat les seves pr\xc3\xb2pies cries despr\xc3\xa9s d'estar sotmesos a un gran estr\xc3\xa8s. El sus t\xc3\xadpic t\xc3\xa9 un cap gran amb un musell llarg refor\xc3\xa7at per un os prenasal especial i per un disc de cart\xc3\xadlag situat a l'extrem. El musell \xc3\xa9s utilitzat per excavar a terra per buscar menjar i \xc3\xa9s un \xc3\xb2rgan sensorial molt sensible._NEWLINE_Les esp\xc3\xa8cies de Sus tenen un conjunt complet de 44 dents. Les dents canines, anomenades ullals, creixen cont\xc3\xadnuament i s\xc3\xb3n afilades pel fregament de les de dalt amb les de baix._NEWLINE_Els Sus als quals se'ls permet pasturar poden ser vigilats per porquerols. A causa de les seves capacitats de buscar aliment i el seu excel\xc2\xb7lent sentit de l'olfacte, en molts pa\xc3\xafsos europeus se'ls fa servir per trobar t\xc3\xb2fones. Els porcs s\xc3\xb3n criats habitualment com a bestiar per la seva carn (carn de porc) i la seva pell. El seu p\xc3\xa8l setaci tamb\xc3\xa9 es fa servir per elaborar raspalls. Algunes races de porc, com el porc vietnamita d'\xc3\x80sia, s\xc3\xb3n criades com a animals de companyia._NEWLINE_La reproducci\xc3\xb3 t\xc3\xa9 lloc al llarg de tot l'any als tr\xc3\xb2pics, per\xc3\xb2 els pics es produeixen al voltant de les estacions plujoses. Les femelles poden quedar prenyades a partir de 8-18 mesos d'edat. Si no crien, entren en estre cada tres setmanes. Els mascles esdevenen sexualment actius als 8-10 mesos d'edat. Una ventrada de cries sol contenir entre 6 i 12 cries. Un cop les cries s\xc3\xb3n deslletades, dues o m\xc3\xa9s fam\xc3\xadlies poden reunir-se fins a la propera temporada d'aparellament.\n_START_SECTION_\nAspecte sanitari\n_START_PARAGRAPH_\nEls Sus s\xc3\xb3n portadors d'una s\xc3\xa8rie de par\xc3\xa0sits i malalties que es poden transmetre als humans. Inclouen la triquinosi, Taenia solium, la cisticercosi i la brucel\xc2\xb7losi. Tamb\xc3\xa9 se sap que els Sus allotgen grans concentracions de cucs asc\xc3\xa0rides par\xc3\xa0sits al seu tracte digestiu. La pres\xc3\xa8ncia d'aquestes malalties i par\xc3\xa0sits \xc3\xa9s un dels motius pels quals la carn de porc sempre s'ha de consumir ben cuita o curada. Alguns grups religiosos que consideren el porc impur es refereixen a aquests fets per donar suport al seu punt de vista._NEWLINE_Els Sus s\xc3\xb3n susceptibles a la bronquitis i la pneum\xc3\xb2nia. Tenen pulmons petits en relaci\xc3\xb3 a la seva mida corporal; per aquest motiu, qualsevol d'aquestes dues malalties poden matar r\xc3\xa0pidament un porc. Hi ha preocupaci\xc3\xb3 que els Sus puguin permetre que virus animals com per exemple grips o Reston ebolavirus infectin els humans m\xc3\xa9s f\xc3\xa0cilment. Algunes soques de grip s\xc3\xb3n end\xc3\xa8mics en Sus (vegeu grip porcina), i els porcs tamb\xc3\xa9 poden contraure la grip._NEWLINE_Els Sus poden ser agressius, i les lesions causades per Sus s\xc3\xb3n relativament comunes en \xc3\xa0rees en qu\xc3\xa8 es crien porcs o on els Sus formen part de la fauna salvatge o feral."